i maleriet *Sommerkveld i Skagen* har P.S. Krøyer malt Marie og parets hund. Dette bildet er utgangspunktet for Lillebjørn Nilsens sang *Hav og Himmel.*
*Sommeraften ved Skagens strand. Kunstneren og hans hustru* av Peder Severin Krøyer
**Marie Triepcke Krøyer Alfvén** (født 11. juni 1867 på Frederiksberg i Danmark, død 25. mai 1940 i Stockholm i Sverige) var en dansk maler. Hennes fulle navn før hun giftet seg første gang var Maria Martha Mathilde Triepcke. Hennes foreldre var innvandret til Danmark fra Tyskland.

Utdannelse
----------

Det danske kunstakademiet var stengt for kvinnelige elever frem til 1888, og da den unge Marie Triepcke på 1880-tallet ville utdanne seg til maler, var hun henvist til privatundervisning. Hennes første lærer ble maleren Carl Thomsen, som drev en tegneskole i København. Vinteren 1888-1889 studerte hun i Paris under blant andre maleren Pierre Puvis de Chavannes. Også Anna Ancher var elev av Puvis de Chavannes i denne perioden.[]

Ekteskap og barn
----------------

I Paris møtte Marie også maleren Peder Severin Krøyer, som hun giftet seg med i Augsburg den 23. juni 1889. Ekteparet Krøyer fikk datteren Vibeke Krøyer i 1895.

Ekteskapet med P.S. Krøyer var stormfullt. I 1902 traff Marie den svenske komponisten Hugo Alfvén på Sicilia. Krøyer ville ikke gi Marie skilsmisse før i 1905, da Marie ble gravid med Alfvén og fødte datteren Margita Alfvén. Dette ble ansett som en stor skandale, og Maries ekteskap med Hugo Alfvén ble først inngått i 1912, etter P.S. Krøyers død. Marie bosatte seg i Stockholm sammen med Alfvén og sine to døtre, i det nybygde Alfvénsgaard. Også Maries annet ekteskap ble stormfullt. I 1928 søkte Hugo Alfvén skilsmisse, noe Marie motsatte seg, og paret ble først skilt i 1936. Skilsmissetvisten dreide seg i stor grad om hjemmet Alfvéngaard, som det var Marie som i første rekke hadde satt sitt preg på. Ved skilsmissen tilfalt boligen datteren Margita.[]

Marie Triepcke Krøyer Alfvén er begravet på kirkegården i Leksand i Sverige.

Verker
------

Marie Triepcke debuterte i 1888 som maler på den juryerte utstillingen på Charlottenborg, som den gang var det offisielle visningssted for ny kunst. I 1891 var hun for øvrig med på å grunnlegge Den Frie Udstilling, en kunstnersammenslutning som ble stiftet i protest mot adgangskravene til det etablerte Charlottenborg. Marie og P.S. Krøyer dro i 1891 til Skagen, der de ble en del av den nordiske kunstnerkolonien som betegnes som Skagenmalerne. I de kommende årene malte hun lite, og utviklet i stedet en stadig sterkere interesse for innredning og formgivning.[]

Som kunstner kom Marie Triepcke Krøyer Alfvén i skyggen av sine mannlige kolleger, ikke minst sin internasjonalt berømte første ektemann P.S. Krøyer. Hun var også sterkt selvkritisk til sin egen kunst, og etterlot seg kun 20 registrerte verker. Ifølge Skagens Museum var hennes kunstnerskap stort sett ukjent frem til midten av 1980-tallet, og først i 2002 dukket det opp et større antall tegninger og oljeskisser fra hennes hånd.[]

Litteratur
----------

* *Balladen om Marie : en biografi om Marie Krøyer* / Anastassia Arnold, oversatt av Kjell Olaf Jensen, PP forlag 2003. ISBN 9788280910080
* Marie Krøyer og P.S. Krøyer er skildret av Lillebjørn Nilsen i sangen *Hav og himmel*

Se også
-------

* Skagens Museum

Referanser
----------

1. 1 2   Find a Grave, oppført som Marie Kröyer, Find a Grave 8300942, besøkt 9. oktober 2017[Hentet fra Wikidata]
2. 1 2   Kunstindeks Danmark, oppført som Marie Krøyer, Kunstindeks Danmark kunstner ID 3784, besøkt 9. oktober 2017[Hentet fra Wikidata]
3. ↑   Gemeinsame Normdatei, besøkt 27. april 2014[Hentet fra Wikidata]
4. ↑   FinnGraven.se, www.finngraven.se, oppført som MARIE MARTHA MATILDA ALFVÉN, besøkt 16. januar 2018[Hentet fra Wikidata]
5. 1 2  LILLEBJØRN NILSEN – singer songwriter – Norway. «Hav Og Himmel – sangen om maleren P.S. Krøyer i Skagen». Besøkt 25. mai 2022.

Portaler: Danmark | Kunst

|  |  |
| --- | --- |
| Oppslagsverk/autoritetsdata | Store Danske Encyklopædi **·** Dansk kvindebiografisk leksikon **·** Nationalencyklopedin **·** BIBSYS **·** Kunstindeks Danmark **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** ULAN
 |